AFSNIT 1 ANSVARLIGE PERSONER, TREDJEPARTSOPLYSNINGER, EKSPERTRAPPORT OG GODKENDELSE FRA DE KOMPETENTE MYNDIGHEDER Dette afsnit skal indeholde oplysninger om de personer, der er ansvarlige for indholdet i registreringsdokumentet for EU-vækstprospektet. Formålet med afsnittet er at forsikre investorerne om nøjagtigheden af de oplysninger, der indgår i prospektet. Desuden indeholder afsnittet oplysninger om det juridiske grundlag for registreringsdokumentet for EU-vækstprospektet samt de kompetente myndigheders godkendelse heraf.

Punkt 1.1 Angiv, hvilke personer der er ansvarlige for oplysningerne i registreringsdokumentet eller dele heraf, samt i givet fald hvilke dele. For så vidt angår fysiske personer, herunder medlemmer af udsteders bestyrelse, direktion eller tilsynsorgan, skal personernes navn og funktion anføres, ved juridiske personer skal navn og hovedkontor anføres.

Punkt 1.2 En erklæring fra de ansvarlige for registreringsdokumentet om, at oplysningerne i registreringsdokumentet efter deres bedste vidende er i overensstemmelse med fakta, og at der ikke er udeladt oplysninger i registreringsdokumentet, som kan påvirke dets indhold. I givet fald en erklæring fra de ansvarlige for dele af registreringsdokumentet om, at oplysningerne i de dele af registreringsdokumentet, som de er ansvarlige for, efter deres bedste vidende er i overensstemmelse med fakta, og at der ikke er udeladt oplysninger i disse dele af registreringsdokumentet, som kan påvirke dets indhold.

Punkt 1.3 Hvis der i registreringsdokumentet indgår en udtalelse eller rapport fra en ekspert, opgives følgende oplysninger for personen: a) navn b) forretningsadresse c) kvalifikationer d) eventuelle væsentlige interesser i udsteder. Hvis erklæringen eller rapporten er blevet udarbejdet på anmodning af udsteder, skal det angives, at en sådan erklæring eller rapport er vedlagt registreringsdokumentet, med tilsagn fra den person, der har godkendt indholdet i den del af registreringsdokumentet til formål for prospektet.

Punkt 1.4 Hvis oplysningerne stammer fra tredjemand, skal det bekræftes, at de er gengivet korrekt, og at der efter udsteders overbevisning ud fra de oplysninger, der er offentliggjort af tredjemand, ikke er udeladt fakta, som kan medføre, at de gengivne oplysninger er unøjagtige eller vildledende. Desuden skal kilden til oplysningerne udpeges.

Punkt 1.5 En erklæring om, at: a) [registreringsdokumentet/prospektet] er blevet godkendt af [navn på den kompetente myndighed] i egenskab af kompetent myndighed i henhold til forordning (EU) 2017/1129 b) [navn på den kompetente myndighed] kun godkender, at dette [registreringsdokument/prospekt] opfylder standarderne for fuldstændighed, forståelighed og ensartethed i henhold til forordning (EU) 2017/1129 c) godkendelsen ikke kan betragtes som en godkendelse af den udsteder, der er omfattet af dette [registreringsdokument/prospekt]. d) [registreringsdokumentet/prospektet] er udarbejdet som en del af et EU-vækstprospekt i henhold til artikel 15 i forordning (EU) 2017/1129.

AFSNIT 2 STRATEGI, RESULTATER OG ERHVERVSMILJØ Formålet med dette afsnit er at tilvejebringe oplysninger om udsteders identitet, virksomhed, strategi og målsætninger. Ved at læse afsnittet får investorerne en klar forståelse af udsteders aktiviteter samt de væsentlige tendenser, der påvirker dennes resultater, udstederens organisationsstruktur og væsentlige investeringer. Hvor det er relevant, skal udsteder i dette afsnit oplyse fremtidige resultatforventninger eller -prognoser. Desuden skal investorer med en markedsværdi på over 200 000 000 EUR i dette afsnit fremlægge en rimelig og afpasset gennemgang af virksomhedens seneste resultater.

Punkt 2.1 Oplysninger om udstederen: a) udsteders juridiske navn og binavne b) udsteders registrerede hjemsted og registreringsnummer samt dennes identifikationskode for juridiske enheder (LEI-kode) c) udsteders indregistreringsdato og levetid, medmindre denne periode er ubegrænset d) udsteders domicil og juridiske form, den lovgivning, som udsteder fungerer under, indregistreringsland samt adresse og telefonnummer til det indregistrerede kontor (eller hovedkontoret, hvis dette ikke er det indregistrerede kontor), samt udsteders eventuelle hjemmeside med meddelelse om, at oplysningerne på hjemmesiden ikke udgør en del af prospektet, med mindre oplysningerne er integreret i prospektet ved henvisning.

Punkt 2.1.1 Oplysninger om væsentlige ændringer i udsteders lånebehov og finansieringsstruktur siden udgangen af den seneste regnskabsperiode, der er givet oplysninger for i registreringsdokumentet. Hvis registreringsdokumentet indeholder foreløbige regnskabsoplysninger, kan oplysningerne anføres fra udgangen af den seneste foreløbige regnskabsperiode, for hvilken registreringsdokumentet indeholder regnskabsoplysninger

Punkt 2.1.2 En beskrivelse af den forventede finansiering af udsteders aktiviteter

Punkt 2.2 Forretningsoversigt

Punkt 2.2.1 Strategi og målsætninger En beskrivelse af udsteders forretningsstrategi og strategiske målsætninger (både finansielle og eventuelle andre målsætninger). Denne beskrivelse skal inddrage udsteders fremtidige udfordringer og muligheder. Hvor det er relevant, skal beskrivelsen tage højde for de lovgivningsmæssige rammer, som udsteder er underlagt.

Punkt 2.2.2 Hovedvirksomhed En beskrivelse af udsteders hovedvirksomhed, herunder: a) de væsentligste kategorier af produkter, der forhandles, og/eller tjenester, der ydes b) angivelse af eventuelle væsentlige nye produkter og tjenesteydelser, der er blevet lanceret siden offentliggørelsen af det seneste reviderede regnskab.

Punkt 2.2.3 Væsentligste markeder En beskrivelse af de væsentligste markeder, som udsteder er aktiv på.

Punkt 2.3 Organisationsstruktur

Punkt 2.3.1 Hvis udstederen er en del af en koncern, og dette ikke behandles andetsteds i registreringsdokumentet, og i det omfang, som er nødvendigt for at skabe sig et billede af udsteders samlede virksomhed, vises et organisationsdiagram. Efter udstederens skøn kan diagrammet erstattet af eller suppleres med en kortfattet beskrivelse af koncernen og udsteders placering i koncernen, hvis det bidrager til overblikket over strukturen.

Punkt 2.3.2 Hvis udsteder er afhængig af andre enheder i koncernen, skal dette tydeligt fremgå, og der skal redegøres for denne afhængighed.

Punkt 2.4 Investeringer

Punkt 2.4.1 Hvis dette emne ikke behandles andetsteds i registreringsdokumentet, medtages en beskrivelse (med angivelse af beløb) af udsteders væsentlige investeringer fra udgangen af den periode, der er omfattet af de historiske regnskabsoplysninger, der indgår i prospektet, og frem til registreringsdokumentets dato.

Punkt 2.4.2 En beskrivelse af udsteders eventuelle væsentlige igangværende investeringer, eller som udsteder allerede klart har forpligtet sig til, herunder finansieringsmetoden (intern eller ekstern), hvis det er væsentligt for udsteders virksomhed.

Punkt 2.5 Gennemgang af drift og regnskaber (medtages kun af udstedere med en markedsværdi på over 200 000 000 EUR, hvis den ledelsesberetning, der udarbejdes og fremlægges i medfør af artikel 19 og 29 i direktiv 2013/34/EU, ikke indgår som en del af EU-vækstprospektet).

Punkt 2.5.1 Hvis dette emne ikke behandles andetsteds i registreringsdokumentet, og i det omfang, som er nødvendigt for at skabe sig et billede af udsteders samlede virksomhed, skal beskrivelsen indeholde: a) en afbalanceret og omfattende analyse af virksomhedens forretningsmæssige udvikling og resultat samt af dens stilling i overensstemmelse med virksomhedens størrelse og kompleksitet for hvert år, som der kræves historiske regnskabsoplysninger for, herunder begrundelse for væsentlige ændringer b) en angivelse af: i) udsteders forventede fremtidige udvikling ii) forsknings- og udviklingsaktiviteter. I det omfang det er nødvendigt for at forstå udsteders udvikling, resultat eller stilling, skal analysen indeholde både finansielle og i givet fald, ikke-finansielle nøgleresultatindikatorer, som er relevante for de specifikke aktiviteter, herunder oplysninger vedrørende miljø- og personalespørgsmål. Hvor det er relevant, skal analysen indeholde henvisninger samt supplerende forklaringer til de beløb, der præsenteres i årsregnskabet.

Punkt 2.6 Trendoplysninger

Punkt 2.6.1 En beskrivelse af de væsentligste nyere tendenser inden for produktion, salg og lagerbeholdninger samt udgifter og salgspriser fra udgangen af sidste regnskabsår til datoen for registreringsdokumentet.

Punkt 2.7 Resultatforventninger eller -prognoser

Punkt 2.7.1 Hvis en udsteder har offentliggjort en resultatforventning eller -prognose, der stadig er i kraft og gældende, skal denne forventning eller prognose indgå i registreringsdokumentet. Hvis en resultatforventning eller -prognose er blevet offentliggjort og stadig er i kraft, men ikke længere gældende, gives der en udtalelse herom og en forklaring af, hvorfor en sådan forventning eller prognose ikke længere er gældende. En sådan forventning eller prognose, der ikke længere er gældende, er ikke underlagt kravene i punkt 2.7.2 til 2.7.3.

Punkt 2.7.2 Hvis en udsteder vælger at medtage en ny resultatforventning eller -prognose, eller hvis udsteder medtager en tidligere offentliggjort resultatforventning eller -prognose i henhold til punkt 2.7.1, skal denne resultatforventning eller -prognose være klar og utvetydig og indeholde en erklæring med angivelse af de væsentligste antagelser, som udsteder har baseret sin forventning eller prognose på. En sådan forventning eller prognose skal overholde følgende principper: a) der skal sondres tydeligt mellem antagelser om faktorer, som medlemmet eller medlemmerne af bestyrelse, direktion eller tilsynsorgan har indflydelse på, og antagelser om faktorer, som fuldstændig ligger uden for medlemmerne af bestyrelses-, direktions- eller tilsynsorganets indflydelse b) antagelserne skal være rimelige, umiddelbart forståelige for investorerne, specifikke og præcise, og de må ikke vedrøre den generelle korrekthed, som gælder for den prognose, der ligger til grund for forventningen c) hvis der er tale om en forventning, skal antagelserne henlede investorens opmærksomhed på de usikkerhedsfaktorer, der i væsentlig grad kunne bevirke ændrede resultater i forhold til forventningerne.

Punkt 2.7.3 Prospektet skal indeholde en erklæring om, at resultatforventningen eller -prognosen er udarbejdet på et grundlag, der er både: a) sammenligneligt med årsregnskabet b) i overensstemmelse med udsteders regnskabsprincipper.

AFSNIT 3 RISIKOFAKTORER Formålet med dette afsnit er at beskrive de vigtigste risici, som udsteder står over for, samt disses effekt på udsteders fremtidige resultater.

Punkt 3.1 En beskrivelse af de væsentlige risici, der er særlige for denne udsteder, inddelt i et begrænset antal kategorier og anført i et afsnit med overskriften »risikofaktorer«. For hver kategori anføres som det første de væsentligste risikofaktorer i den vurdering, der er udarbejdet vedrørende udsteder eller udbyder, hvor der tages højde for deres negative effekt på udstederen og sandsynligheden for, at de forekommer. Disse risici skal underbygges af indholdet i registreringsdokumentet.

AFSNIT 4 VIRKSOMHEDSLEDELSE Dette afsnit redegør for ledelsen af udsteders virksomhed og den rolle, som personerne i virksomhedens ledelse udfylder. Det indeholder ligeledes oplysninger om medlemmerne af den øverste ledelses baggrund, deres aflønning og den mulige sammenhæng heraf med virksomhedens resultater.

Punkt 4.1 Bestyrelse, direktion og tilsynsorganer samt den øverste ledelse

Punkt 4.1.1 Navn, forretningsadresse og stilling hos udstederen skal offentliggøres for følgende personer, og der skal oplyses om deres hovedaktiviteter, som ikke udføres hos udsteder, hvis disse aktiviteter har betydning for denne: a) medlemmer af bestyrelse, direktion og/eller tilsynsorganer b) komplementarer i et kommandit-aktieselskab c) eventuelle ledende medarbejdere, som kan medvirke til at dokumentere, at udsteder råder over den nødvendige ekspertise og erfaring i udøvelsen af sin virksomhed. Der skal gives oplysninger om eventuelle familierelationer mellem personerne, der henvises til i litra a) — c).

Punkt 4.1.2 For så vidt angår de enkelte medlemmer af udsteders bestyrelse, direktion eller tilsynsorgan og hver person, der henvises til i punkt 4.1.1, litra b) og c), skal der gives detaljer om hver persons relevante ledelsesekspertise- og erfaring sammen med følgende oplysninger: a) oplysninger om eventuelle domfældelser for svigagtige lovovertrædelser, som minimum inden for de seneste fem år b) detaljer om eventuelle offentlige anklager og/eller offentlige sanktioner over for en sådan person fra myndigheder (herunder udpegede faglige organer), og hvorvidt en domstol tidligere har frakendt personen retten til at fungere som medlem af en udsteders bestyrelse, direktion eller tilsynsorgan eller at fungere som leder af en udsteder inden for minimum de seneste fem år. Hvis dette ikke er tilfældet, gives der en udtalelse herom.

Punkt 4.2 Aflønning og goder I det omfang, det ikke er dækket andetsteds i registreringsdokumentet, og vedrørende det seneste hele finansår for de personer, der henvises til i punkt 4.1.1, litra a) og c).

Punkt 4.2.1 Den udbetalte aflønning (herunder eventuelt betinget eller udskudt vederlag) og goder, disse personer har modtaget fra udsteder og dennes datterselskaber for de tjenester, som de i samtlige deres funktioner har ydet modtager og dennes datterselskaber. Disse oplysninger skal gives om hver enkelt person, med mindre udsteders hjemland ikke kræver individuel offentliggørelse, eller udsteder i øvrigt ikke offentliggør disse oplysninger.

Punkt 4.2.2 Det samlede beløb, som udsteder eller dennes datterselskaber har henlagt eller opsparet til pensioner, fratrædelse eller lignende goder.

Punkt 4.3 Aktiebeholdninger og aktieoptioner For hver person, der henvises til i punkt 4.1.1, litra a) og c), skal der gives oplysninger om aktiebeholdninger og eventuelle aktieoptioner i udstederens virksomhed pr. den senest mulige dato.

AFSNIT 5 REGNSKABSOPLYSNINGER OG NØGLERESULTATINDIKATORER (KPI) Dette afsnit gengiver de historiske regnskabsoplysninger i form af udsteders regnskabsoplysninger og nøgleresultatindikatorer. Det indeholder ligeledes oplysninger om udsteders udbyttepolitik og, hvor det er relevant, proforma-regnskabsoplysninger.

Punkt 5.1 Historiske regnskabsoplysninger

Punkt 5.1.1 Reviderede historiske regnskabsoplysninger for de seneste to regnskabsår (eller den kortere periode, som udsteder måtte have drevet virksomhed i) og revisionsberetningen for hvert år.

Punkt 5.1.2 Ændring af regnskabsafslutningsdato Hvis udstederen har ændret regnskabsafslutningsdato i den periode, for hvilken der kræves historiske regnskabsoplysninger, skal de reviderede historiske oplysninger mindst dække 24 måneder eller hele den periode, hvor udstederen har drevet virksomhed, alt efter hvilken periode der er kortest.

Punkt 5.1.3 Regnskabsstandarder Regnskabsoplysningerne skal udarbejdes i henhold til de internationale regnskabsstandarder, som Den Europæiske Union har tilsluttet sig ved forordning (EF) nr. 1606/2002. Hvis forordning (EF) nr. 1606/2002 ikke finder anvendelse, skal regnskabsoplysningerne udarbejdes i overensstemmelse med: a) en medlemsstats nationale regnskabsstandarder for udstedere fra EØS i henhold til direktiv 2013/34/EU b) et tredjelands nationale regnskabsstandarder svarende til forordning (EF) nr. 1606/2002 for udstedere fra tredjelande. Hvis det pågældende tredjelands regnskabsstandarder ikke svarer til dem, der er fastsat i forordning (EF) nr. 1606/2002, skal regnskaberne korrigeres i overensstemmelse med denne forordning.

Punkt 5.1.4 Ændring af regnskabsrammerne De senest reviderede historiske regnskabsoplysninger ledsaget af sammenlignelige oplysninger for det foregående år skal præsenteres i en form, der er i overensstemmelse med de regnskabsstandarder og -rammer, som vil blive anvendt i udsteders næste offentliggjorte årsregnskab under henvisning til regnskabsstandarder og -politikker samt den lovgivning, der gælder for sådanne årsregnskaber. Ændringer i de regnskabsmæssige rammer, der gælder for en udsteder, bevirker ikke, at det reviderede årsregnskab skal korrigeres. Hvis udsteder har til hensigt at anvende nye regnskabsstandarder og -rammer i det kommende offentlige årsregnskab, skal der imidlertid fremlægges mindst ét komplet sæt årsregnskaber (i overensstemmelse med IAS 1 Præsentation af årsregnskabet), herunder sammenligningstal, i en form, der er i overensstemmelse med den, som vil blive anvendt i udsteders næste offentliggjorte årsregnskab under henvisning til regnskabsstandarder og -politikker samt den lovgivning, der gælder for sådanne årsregnskaber.

Punkt 5.1.5 Hvis de reviderede regnskabsoplysninger udarbejdes i henhold til nationale regnskabsstandarder, skal regnskabsoplysningerne som minimum indeholde følgende: a) balance b) resultatopgørelse c) regnskabsprincipper og noter.

Punkt 5.1.6 Koncernregnskab Hvis udsteder udarbejder både et ikke-konsolideret regnskab og et konsolideret årsregnskab, skal som minimum det konsoliderede årsregnskab indgå i registreringsdokumentet.

Punkt 5.1.7 Regnskabsoplysningernes alder Datoen på balancen for det seneste års reviderede regnskabsoplysninger må ikke være ældre end en af følgende: a) 18 måneder fra datoen for registreringsdokumentet, hvis udsteder medtager et revideret foreløbigt regnskab i registreringsdokumentet b) 16 måneder fra datoen for registreringsdokumentet, hvis udsteder medtager et ikke-revideret foreløbigt regnskab i registreringsdokumentet. Hvis registreringsdokumentet ikke indeholder foreløbige regnskabsoplysninger, må datoen på balancen for det seneste års reviderede regnskabsoplysninger ikke være ældre end 16 måneder fra datoen for registreringsdokumentet.

Punkt 5.2 Midlertidige oplysninger og andre regnskabsoplysninger

Punkt 5.2.1 Hvis udsteder efter det seneste reviderede årsregnskab har udarbejdet kvartals- eller halvårsregnskaber, skal disse indgå i registreringsdokumentet. Hvis kvartals- eller halvårsregnskabet er blevet kontrolleret eller revideret, skal kontrol- eller revisionsberetningen også indgå. Hvis oplysningerne i kvartals- eller halvårsregnskabet ikke er revideret eller kontrolleret, skal dette anføres. Foreløbige regnskabsoplysninger udarbejdet i henhold til kravene i henholdsvis direktiv 2013/34/EU eller forordning (EF) nr. 1606/2002. For udstedere, der ikke er omfattet af enten direktiv 2013/34/EU eller forordning (EF) nr. 1606/2002, skal de foreløbige regnskabsoplysninger indeholde sammenlignelige oplysninger for samme periode i det foregående regnskabsår, dog således at kravet til sammenlignelige balanceoplysninger er opfyldt, hvis der fremlægges balanceoplysninger fra årets udgang i overensstemmelse med de gældende regnskabsrammer.

Punkt 5.3 Revision af årsregnskabsoplysninger

Punkt 5.3.1 Disse historiske regnskabsoplysninger skal være revideret uafhængigt. ►C1 Revisionsrapporten skal udarbejdes i overensstemmelse med direktiv 2014/56/EU og forordning (EU) nr. 537/2014. ◄ Hvis direktiv 2014/56/EU og forordning (EU) nr. 537/2014 ikke finder anvendelse, skal følgende bestemmelser gøres gældende: a) De historiske regnskabsoplysninger skal revideres efter, eller der skal gives beretning om, hvorvidt de i forbindelse med registreringsdokumentet giver et retvisende billede i overensstemmelse med de gældende revisionsstandarder i en medlemsstat eller en lignende standard. b) er der i revisionsrapporten for de historiske regnskabsoplysninger taget forbehold eller henvist til specialforhold, skal sådanne forbehold eller henvisninger til specialforhold gengives ubeskåret og begrundelsen herfor anføres.

Punkt 5.3.2 Angivelse af de øvrige oplysninger i registreringsdokumentet, som er revideret af revisorerne.

Punkt 5.3.3 Hvis regnskabsoplysningerne i registreringsdokumentet ikke kommer fra udsteders reviderede regnskaber, skal kilden til regnskabsoplysningerne anføres, og det skal oplyses, at oplysningerne ikke er revideret.

Punkt 5.4 Nøgleresultatindikatorer (KPI)

Punkt 5.4.1 I det omfang, det ikke er dækket andetsteds i registreringsdokumentet, og hvis udsteder har offentliggjort økonomiske og/eller driftsmæssige nøgleresultatindikatorer eller vælger at medtage disse i registreringsdokumentet, skal en beskrivelse af udsteders nøgleresultatindikatorer for hvert regnskabsår i den periode, de historiske regnskabsoplysninger dækker, indgå i registreringsdokumentet. Nøgleresultatindikatorerne skal beregnes på et sammenligneligt grundlag. Hvis nøgleresultatindikatorerne er blevet revideret af revisorerne, skal det angives.

Punkt 5.5 Væsentlige forandringer i udsteders finansielle stilling En beskrivelse af eventuelle væsentlige ændringer i koncernens finansielle stilling siden udgangen af seneste regnskabsperiode, for hvilken der er offentliggjort enten reviderede regnskaber eller foreløbige regnskabsoplysninger, eller i modsat fald en erklæring om, at dette ikke er tilfældet.

Punkt 5.6 Udbyttepolitik En beskrivelse af udsteders udbyttepolitik og eventuelle restriktioner. Hvis udbyder ikke har en udbyttepolitik, skal der medtages en erklæring om, at dette ikke er tilfældet. Udbytte per aktie for hvert regnskabsår i den periode, som årsregnskaberne dækker. Hvis udsteders aktiekapital er ændret, og det ikke fremgår af regnskaberne, justeres beløbet, så tallene bliver sammenlignelige.

Punkt 5.7 Proforma-regnskabsoplysninger I tilfælde af væsentlige bruttoændringer skal der gives en beskrivelse af, hvordan transaktionen kan have påvirket udsteders aktiver og passiver samt indtjening, såfremt transaktionen var blevet gennemført ved begyndelsen af den opgivne periode eller på den opgivne dato. Dette krav kan normalt opfyldes ved proforma-regnskabsoplysninger. Disse proforma regnskabsoplysninger skal fremlægges som fastsat i bilag 20 og indeholde de oplysninger, der er angivet deri. Proforma-regnskabsoplysninger skal ledsages af en rapport, som er udarbejdet af uafhængige revisorer.

AFSNIT 6 OPLYSNINGER OM AKTIONÆRER OG VÆRDIPAPIRINDEHAVERE Afsnittet indeholder oplysninger om udsteders større aktionærer, eventuelle mulige interessekonflikter mellem selskabets øverste ledelse og udsteder, udsteders aktiekapital samt oplysninger om transaktioner med nærtstående parter, rets- og voldgiftssager samt væsentlige kontrakter.

Punkt 6.1 Større aktionærer

Punkt 6.1.1 I det omfang udsteder har kendskab til dette forhold, skal der oplyses om navnet på personer, som enten direkte eller indirekte har en andel på eller over 5 % af udsteders kapital eller stemmerettigheder, sammen med beløbet for personens andel pr. datoen for registreringsdokumentet. Hvis dette ikke er tilfældet, skal det ligeledes meddeles.

Punkt 6.1.2 Det skal oplyses, om de større aktionærer har forskellige stemmerettigheder. Hvis dette ikke er tilfældet, skal det ligeledes meddeles.

Punkt 6.1.3 I det omfang udsteder har kendskab til dette forhold, skal det oplyses, om udsteder direkte eller indirekte ejes eller kontrolleres af andre, herunder af hvem og hvordan, og der skal gives en beskrivelse af de foranstaltninger, der er sat i værk med henblik på at forhindre, at denne kontrol misbruges.

Punkt 6.1.4 En beskrivelse af aftaler, som udsteder har kendskab til, og som senere kan medføre eller forhindre, at andre overtager kontrollen med udsteder.

Punkt 6.2 Rets- og voldgiftssager

Punkt 6.2.1 Oplysninger om eventuelle stats-, rets- eller voldgiftssager (herunder sager, som er anlagt eller muligvis bliver anlagt, som udsteder har kendskab til) inden for minimum de seneste tolv måneder, som kan få, eller som i den nære fortid har haft væsentlig indflydelse på udsteder og/eller koncernens finansielle stilling eller resultater, eller i modsat fald en erklæring om, at dette ikke er tilfældet.

Punkt 6.3 Interessekonflikter vedrørende bestyrelse, direktion og tilsynsorganer samt den øverste ledelse

Punkt 6.3.1 Potentielle interessekonflikter mellem de opgaver, som de personer, der nævnes i punkt 4.1.1, udfører for udsteder, og deres private interesser og/eller øvrige opgaver skal angives tydeligt. Hvis der ikke foreligger sådanne konflikter, skal der ligeledes gives en erklæring herom. Enhver aftale eller forståelse med større aktionærer, kunder, leverandører eller øvrige, hvorefter en person, der nævnes i punkt 4.1.1, er blevet medlem af bestyrelse, direktion, tilsynsorgan eller den øverste ledelse. Detaljer om eventuelle restriktioner, som personerne, der nævnes i punkt 4.1.1, har aftalt vedrørende afhændelse af deres beholdninger af udsteders værdipapirer inden for en bestemt periode.

Punkt 6.4 Transaktioner med nærtstående parter

Punkt 6.4.1 Hvis International Financial Reporting Standards, der er vedtaget i henhold til forordning (EF) nr. 1606/2002, ikke gælder for udsteder, skal følgende oplysninger offentliggøres for den periode, der omfattes af de historiske regnskabsoplysninger frem til datoen for registreringsdokumentet: a) karakteristik og omfang af eventuelle transaktioner med nærtstående parter (1), som enkeltvis eller samlet er væsentlige for udsteder. Hvis sådanne transaktioner med nærtstående parter ikke blev gennemført efter armslængdeprincippet, skal det forklares, hvorfor dette ikke var tilfældet. Ved forpligtelser i form af lån eller alle former for garantier skal det udestående beløb angives b) det beløb eller den procentdel, som transaktionerne med nærtstående parter udgør af udsteders omsætning. Hvis International Financial Reporting Standards, der er vedtaget i henhold til forordning (EF) nr. 1606/2002, gælder for udsteder, skal de oplysninger, der angives i litra a) og b), kun videregives for de transaktioner, der har fundet sted siden udgangen af seneste regnskabsperiode, for hvilken reviderede regnskabsoplysninger er blevet offentliggjort.

Punkt 6.5 Aktiekapital

Punkt 6.5.1 Følgende oplysninger anført under punkt 6.5.2 til 6.5.7 i årsregnskabet pr. datoen for den seneste balanceopgørelse:

Punkt 6.5.2 Den udstedte kapital og for hver aktieklasse: a) udsteders samlede registrerede aktiekapital b) antallet af udstedte og fuldt indbetalte aktier og antallet af udstedte aktier, der ikke er fuldt indbetalt c) aktiernes pålydende værdi eller oplysning om, at aktierne ikke har en pålydende værdi samt d) afstemning af antal aktier i omløb ved henholdsvis årets begyndelse og udgang. Hvis mere end 10 % af aktiekapitalen er betalt med aktiver i stedet for kontanter i den periode, der omfattes af årsregnskaberne, anføres dette.

Punkt 6.5.3 Såfremt der findes andele, som ikke repræsenterer kapitalen, anføres deres antal og vigtigste kendetegn.

Punkt 6.5.4 Antal, bogført værdi og pålydende værdi i udsteder, som ejes af eller på vegne af udsteder selv eller dennes datterselskaber.

Punkt 6.5.5 Beløb for værdipapirer, der er konvertible, ombyttelige eller med tilknyttede warrants, med anførelse af betingelser og nærmere bestemmelser for konvertering, ombytning eller tegning.

Punkt 6.5.6 Oplysninger om og betingelser for eventuelle overtagelsesrettigheder og/eller forpligtelser vedrørende tilladt, men ikke-udstedt kapital eller en forpligtelse til at øge kapitalen.

Punkt 6.5.7 Oplysninger om koncernmedlemmers kapital, som er tilknyttet optioner, eller som enten med eller uden betingelser indgår i en aftale om at blive tilknyttet optioner, samt oplysninger om sådanne optioner, herunder de personer, som optionerne står i forbindelse med.

Punkt 6.6 Stiftelsesoverenskomst og selskabsvedtægter

Punkt 6.6.1 En kort beskrivelse af bestemmelser i udsteders vedtægter og øvrige regelsæt, der kan medføre, at en ændring i kontrollen med udsteder forsinkes, udskydes eller forhindres.

Punkt 6.7 Væsentlige kontrakter

Punkt 6.7.1 Et kortfattet resumé af eventuelle væsentlige kontrakter ud over kontrakter, der indgås som led i den normale virksomhed, som udsteder eller andre koncernmedlemmer har indgået i det år, der går umiddelbart forud for offentliggørelsen af registreringsdokumentet.

AFSNIT 7 TILGÆNGELIGE DOKUMENTER

Punkt 7.1 En erklæring om, at følgende dokumenter kan besigtiges, mens registreringsdokumentet er gældende: a) den senest opdaterede udgave af udsteders stiftelsesoverenskomst og vedtægter b) alle rapporter, breve og andre dokumenter, vurderinger og ekspertudtalelser, som udsteder har bestilt, og som helt eller delvis indgår, eller hvortil der henvises i registreringsdokumentet. Oplysning om en hjemmesideadresse, hvor dokumenterne kan besigtiges.